b'\n_START_ARTICLE_\nEl Trial de Espa\xc3\xb1a\n_START_SECTION_\nHist\xc3\xb2ria\n_START_PARAGRAPH_\nLa primera prova internacional de trial a Saddleback Park se celebr\xc3\xa0 a l\'octubre de 1968, malgrat que encara no amb el nom actual, ja que l\'ETDE fou creat oficialment com a tal el 1970. El creador en fou Fred Belair (pare de l\'importador de Montesa als EUA Martin Belair), argent\xc3\xad de naixement i mort el 2006 a Calif\xc3\xb2rnia. Casat amb una catalana de Girona, de nom Rosa, Belair sempre havia estat atret per Espanya i d\'aqu\xc3\xad el nom de la prova, El Trial de Espa\xc3\xb1a (en castell\xc3\xa0 a l\'original). Com a an\xc3\xa8cdota, la fam\xc3\xadlia Belair visit\xc3\xa0 Barcelona durant els Jocs Ol\xc3\xadmpics d\'estiu de 1992 i, durant la seva estada, a banda de fer-hi moltes amistats varen aprendre tots el catal\xc3\xa0._NEWLINE_La finalitat inicial de la competici\xc3\xb3 era reunir capital per a finan\xc3\xa7ar el despla\xc3\xa7ament a Catalunya dels primers classificats a l\'esdeveniment, per tal que poguessin competir en el Trial de Sant Lloren\xc3\xa7, prestigiosa prova puntuable per al Campionat del M\xc3\xb3n de trial. La intenci\xc3\xb3 de Fred Belair era popularitzar l\'esport del trial als EUA i de passada "preparar el terreny per tal que un nord-americ\xc3\xa0 esdevingu\xc3\xa9s Campi\xc3\xb3 del M\xc3\xb3n de Trial", fita aconseguida de moment nom\xc3\xa9s per Bernie Schreiber l\'any 1979. De fet Schreiber \xc3\xa9s qui ostenta el r\xc3\xa8cord de vict\xc3\xb2ries al Trial de Espa\xc3\xb1a, amb un total de vuit._NEWLINE_Des de 1970, l\'ETDE s\'ha celebrat cada any tret de 1990 en qu\xc3\xa8 la prova no es disput\xc3\xa0. Les primeres edicions es corrien el desembre i darrerament se celebren a la primavera._NEWLINE_Exceptuant les vict\xc3\xb2ries de Pere Pi a l\'edici\xc3\xb3 a\xc3\xafllada de 1968 i la de Sammy Miller el 1972, a l\'ETDE no hi ha guanyat un europeu fins a la vict\xc3\xb2ria d\'Andreu Codina el 1994, en una edici\xc3\xb3 disputada pels turons propers al circuit de motocr\xc3\xb2s de Perris, al comtat de Riverside. Des d\'aleshores, Codina (com a m\xc3\xa0nager de m\xc3\xa0rqueting de Sherco) s\'ha dedicat a promocionar la participaci\xc3\xb3 de joves pilots catalans a la prova, que l\'han guanyada sovint, com ara David Cobos, Adam Raga o Josep Manzano. Altres europeus que han guanyat la cursa s\xc3\xb3n Tommi Ahvala i Shaun Morris._NEWLINE_Des de 1994 l\'ETDE ha servit per a triar l\'equip de quatre pilots que hauran de representar els EUA al Trial de les Nacions.'